KIRJALLINEN KYSYMYS E-1465/99 esittäjä(t): Heidi Hautala (Verts/ALE) komissiolle. Atsovärien kieltäminen EU:ssa.



Virallinen lehti nro 170 E , 20/06/2000 s. 0020 - 0020



KIRJALLINEN KYSYMYS E-1465/99 esittäjä(t): Heidi Hautala (Verts/ALE) komissiolle (1. syyskuuta 1999) Aihe: Atsovärien kieltäminen EU:ssa Atsovärit ovat sallittuja EU:ssa, vaikka niiden on todettu aiheuttavan ihottumaa, nuhaa ja muita allergisia reaktioita. Suomen ja Ruotsin elintarviketeollisuudet ovat perinteisesti pidättäytyneet atsovärien käytöstä. EU:n komissio on torjunut Ruotsin hallituksen päätöksen poiketa vuoden 1994 väriainedirektiivistä ja estää atsoväreillä värjättyjen makeisten ja juomien pääsy ruotsalaisiin kauppoihin. Miksi komissio ei hyväksy Ruotsin atsovärikieltoa, kun tarkoituksena ei ole vääristää kilpailua vaan suojella kuluttajien, erityisesti lasten ja nuorten terveyttä? Mitä komissio aikoo tehdä, jotta elintarviketeollisuus luopuisi atsovärien käytöstä, joiden ainoa funktio on tehdä elintarvikkeista houkuttelevamman näköisiä? Aikooko komissio ryhtyä toimenpiteisiin atsovärien kieltämiseksi koko EU:ssa? Erkki Liikasen komission puolesta antama vastaus (15. lokakuuta 1999) Syyt komission tekemään päätökseen, joka koskee ruotsalaisten esittämää pyyntöä poiketa atsovärien käytön suhteen elintarvikkeissa käytettäväksi tarkoitetuista väriaineista 30 päivänä kesäkuuta 1994 annetusta direktiivistä 94/0036/EY(1), on annettu Ruotsin kuningaskunnan ilmoittamista eräiden väri- ja makeutusaineiden käyttöä elintarvikkeissa koskevista kansallisista määräyksistä 21 päivänä joulukuuta 1998 tehdyssä komission päätöksessä 1999/0005/EY(2). Elintarvikkeissa käytettäväksi tarkoitetuista väriaineista annettu direktiivi 94/0036/EY annettiin elintarvikealan tiedekomitean väriaineista esittämien lausuntojen perusteella. Direktiiviä annettaessa neuvosto ja parlamentti olivat tietoisia elintarvikealan tiedekomitean esittämistä lausunnoista, joiden mukaan atsovärit aiheuttavat allergiaa joillekin henkilöille. Tämän vuoksi direktiivissä rajoitetaan atsoväriaineiden käyttöä säätämällä, missä elintarvikkeissa näitä lisäaineita saa käyttää ja mitkä ovat niiden enimmäismäärät. Komission esittämä ratkaisu perustuu tietojen antamiseen kuluttajalle. Tietyille aineille allergisten henkilöiden tulisi voida valita elintarvikkeita, jotka eivät sisällä heille sopimattomia aineita. Tämän mahdollistaa kuluttajalle myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 18 päivänä joulukuuta 1978 annettu neuvoston direktiivi 79/0112/ETY(3), jonka mukaan lisäaineiden ilmoittaminen pakkausmerkinnässä on pakollista. Komissio toteaa, että Ruotsissa sovellettavat, atsovärejä koskevat määräykset perustuvat huoleen kansanterveydestä. Komissio katsoi kuitenkin, että Ruotsin pyyntö ei ole perusteltu ja että Ruotsin määräykset ovat liioiteltuja suhteessa niiden tavoitteeseen. Saman tavoitteen voisi saavuttaa vähemmän rajoittavilla keinoilla, kuten esimerkiksi tuotteiden pakkausmerkinnöillä. Komissio kerää parhaillaan tietoa elintarvikkeiden lisäaineiden saannista yhteisön alueella ja raportoi ensi vuonna tämän tutkimuksen tuloksista Euroopan parlamentille ja neuvostolle. Jos raportti osoittaa, että lainsäädäntöä olisi aihetta muuttaa, komissio ryhtyy tarvittaviin toimenpiteisiin. (1) EYVL L 237, 10.9.1994. (2) EYVL L 3, 7.1.1999. (3) EYVL L 33, 8.2.1979.